The Passion of the Christ

***The Passion of the Christ*** (*Kristi lidelse* &ndash; i Norge ble den engelske tittelen benyttet) fra 2004 er en film om Jesu Kristi siste tolv timer. Filmen ble regissert av Mel Gibson, og vakte stor oppmerksomhet fordi dialogene i filmen er på latin og arameisk &ndash; som sannsynligvis var Jesu morsmål. Filmen ble tatt opp i Matera, Craco og Roma i Italia.

Den 25. februar 2004 hadde filmen premiere i USA, og tjente inn over 370 millioner dollar. Det ble den høyeste inntekten for en R-gradert film noensinne.

En redigert versjon av filmen ble sluppet den 11. mars 2005, under navnet *The Passion Recut*. Mel Gibson fjernet rundt fem minutter av de voldsomste scenene for å prøve å oppnå en lavere aldersgrense og tiltrekke seg flere seere. Denne versjonen var ikke populær, og ble raskt tatt av kinoene.

Motion Picture Association of America hadde ikke gradert filmen, og mente at den var for voldelig til å få en PG-13-gradering, noe som førte til at Gibson lanserte filmen uten noen gradering i det hele tatt. Dette utløste en rekke politiske reaksjoner, og flere frittstående kinoer viste ikke ugraderte filmer i det hele tatt.

51 % av amerikanske kritikere roste filmen og 76 % av vanlige kinogjengere elsket filmen. Det skal også nevnes at kritikerne gav filmen karakteren B-, noe som tilsvarer terningkast fire-fem, mens brukere av nettjenesten Yahoo! gav filmen en solid femmer (B+).

## Handlingsreferat
I Getsemane ber Jesus om natten samtidig som disiplene Peter, Jakob og Johannes sover. Satan viser seg for Jesus i androgyn form med hette, og frister ham. Jesu svette blir til blod og drypper til bakken, og en slange dukker opp fra Satans forkledning. Men Jesus knuser hodet til slangen. Disippelen Judas Iskariot blir bestukket, og leder en gruppe tempel-vakter til skogen - hvor han forråder Jesus. Når vaktene arresterer Jesus, bryter det ut en kamp og Peter trekker dolken sin og skader øret til Malchus: en av vaktene, og en tjener for ypperstepresten Kaifas. Jesus helbreder Malkus, og irettesetter Peter. De andre disiplene flykter fra området, og vaktene får tak i Jesus.

Disippelen Johannes informerer Maria Magdalena og Maria, mor til Jesus, om arrestasjonen. Magdalene ber en forbipasserende romersk patrulje om å gripe inn, men en tempel-vakt påstår at hun er ubalansert. Kaifas arrangerer en rettssak, og Jesus blir dømt til døden for blasfemi. Judas får skyldfølelse, og forsøker å returnere pengene han fikk betalt i håp om å sette Jesus fri. Men dette blir nektet av prestene. Plaget av demoner går Judas ut av byen, og begår selvmord ved hengning. Pontius Pilatus tilbyr folkemengden valget mellom å tukte Jesus, eller å løslate ham. Han forsøker å få Jesus frigjort ved å la innbyggerne velge mellom Jesus, eller voldsforbryteren Barabbas. Men folkemengden krever at Barabbas skal frigjøres, og at Jesus skal korsfestes.

I et forsøk på å blidgjøre folkemengden beordrer Pilatus at Jesus bare skal piskes. De romerske vaktene pisker, misbruker og håner Jesus, før de tar ham med til en låve hvor de setter en krone av tornekransen på hodet hans og erter ham og blant annet sier «Hil deg, jødenes konge» og deretter blir en blodig Jesus presentert for Pilatus igjen. Men Kaifas, med folkemengdens verbale støtte, fortsetter å kreve at Jesus burde korsfestes - og at Barabbas skal løslates. Pilatus beordrer motvillig korsfestelsen av Jesus. Djevelen observerer Jesu lidelser med sadistisk glede.

Med blant annet moren Maria, Maria Magdalena og andre som vitner, blir Jesus korsfestet. Hengende fra korset ber Jesus til Gud, om tilgivelse for sine plageånder. Når Jesus endelig bukker under, oppgir han sin ånd og dør. Kroppen hans blir deretter tatt ned fra korset, og gravlagt. Jesus står deretter opp fra de døde og forlater graven sin, med sår etter korset fremdeles synlige på begge håndflatene.

## Kildemateriale
Filmen er bygget opp etter Bibelens tekster, men man finner også enkelte av visjonene til Anna Katharina Emmerick og Birgitta av Vadstena i noen av scenene. 

## Rolleliste og crew
### Rolleliste
* Jim Caviezel – Jesus Kristus
* Maia Morgenstern – Maria, Jesu mor
* Monica Bellucci – Maria Magdalena
* Hristo Naumov Shopov – Pontius Pilatus
* Mattia Sbragia – Kaifas
* Rosalinda Celentano – Satan 
* Hristo Jivkov – Johannes
* Francesco DeVito – Peter 
* Luca Lionello – Judas Iskariot
* Claudia Gerini – Claudia Procles (Pilatus' kone) 

### Crew
* Mel Gibson – regissør 
* Benedict Fitzgerald – manusforfatter
* Fader William Fulco – oversetter til latin og rekonstruerte arameisk til bruk i filmen
## Eksterne lenker
* 
*